पढ़िए मनोरंजन जगत की हलचल आज मुंबई डायरी में.संजय लीला भंसाली निर्देशित 'रामलीला' की पहली झलक सोमवार शाम पेश की गई. फ़िल्म में रणवीर सिंह और दीपिका पादुकोण की मुख्य भूमिका है. फ़िल्म 15 नवंबर को रिलीज़ होगी.इस मौक़े पर रणवीर सिंह ने कहा, "दीपिका के साथ मेरी जोड़ी फ़िल्म का मुख्य आकर्षण होगी. ये रोमियो और जूलियट की तरह की एक प्रेम कहानी है और मुझे लगता है हमारी जोड़ी काम कर जाएगी."फ़िल्म की शूटिंग के दौरान रणवीर और दीपिका के कथित अफ़ेयर की ख़ूब ख़बरें आईं. इस बारे में दोनों से मीडिया ने जब सवाल पूछे तो रणवीर सिंह और दीपिका इस सवाल को टाल गए.रामलीला शैक्सपियर रचित 'रोमियो और जूलियट' का अडैप्टेशन है.शेखर कपूर की बहुप्रतीक्षित फ़िल्म 'पानी' में अब ऋतिक रोशन नहीं होंगे. यशराज बैनर इस फ़िल्म का निर्माण कर रहा है. पहले इसमें ऋतिक को लिए जाने की चर्चा थी लेकिन यशराज बैनर ने मीडिया को सूचना दी कि फ़िल्म में अब सुशांत सिंह राजपूत मुख्य भूमिका निभाएंगे.यशराज बैनर की ही फ़िल्म 'शुद्ध देसी रोमांस' में सुशांत ने मुख्य भूमिका निभाई थी. फ़िल्म को बॉक्स ऑफ़िस पर अच्छी सफलता मिली थी.पिछले कुछ दिनों से सलमान ख़ान की सिर्फ़ 'गुड बॉय' इमेज ही मीडिया के सामने आ रही थी. लेकिन सोमवार को सलमान ख़ान के ग़ुस्से की ख़बरें मुंबई के मीडिया में छाई रहीं.दरअसल ख़बरों के मुताबिक़ सलमान ख़ान को ग़ुस्सा तब आया जब अपने घर जाते हुए उनकी गाड़ी के आगे उनके कई प्रशंसक मोबाइल कैमरा लिए उनकी तस्वीर खींचना चाहते थे .सलमान ने अपनी गाड़ी का शीशा नीचे करते हुए एक प्रशंसक का मोबाइल फ़ोन खींचा और उसे ज़ोर से ज़मीन पर पटक दिया.ये क़िस्सा मुंबई के लीलावती अस्पताल के पास हुआ जहाँ मीडिया दिलीप कुमार की सेहत की जानकारी के लिए पहले से ही जमा था.(बीबीसी हिन्दी के 



एंड्रॉएड ऐप के लिए 



क्लिक करें. आप हमें 



फ़ेसबुक और 



ट्विटर पर फ़ॉलो भी कर सकते हैं.)